Коррупцияга қарши курашиш Хартияси аъзолигига қўшилиш ва ягона Реестрни юритиш тартиби тўғрисидаги

НИЗОМ

1. УМУМИЙ ҚОИДАЛАР
2. Мазкур Низом Ўзбекистон Республикаси Коррупцияга қарши курашиш агентлиги(кейинги ўринларда Агентлик деб аталади), Ўзбекистон Республикаси Президенти ҳузуридаги тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил (кейинги ўринларда **Бизнес-омбудсман** деб аталади) ва Ўзбекистон Республикаси Савдо-саноат палатаси (кейинги ўринларда **Палата** деб аталади) томонидан қабул қилинган “Коррупцияга қарши курашиш хартияси”га (кейинги ўринларда Хартия деб аталади) асосан ишлаб чиқилган ва Хартия аъзолигига қўшилиш ҳамда Хартия аъзоларининг ягона Реестрини юритиш тартибини белгилайди.
3. Ушбу Низомда қуйидаги тушунчалардан фойдаланилади:

**Хартия аъзоси –** Хартия талабларига қўшилган ва уларга сўзсиз амал қилиш мажбуриятини ўз зиммасига олган, Ўзбекистон Республикаси ҳудудида фаолият кўрсатадиган хўжалик юритувчи субъектлар.

Хартия аъзоларининг ягона Реестри (кейинги ўринларда Реестр деб аталади) – Хартия аъзоларининг рўйхати ва улар ҳақидаги маълумотлардан иборат ягона электрон база.

**Корхона (ташкилот) –** Хартияга қўшилиш тўғрисидаги билдиришнома билан мурожаат қилган хўжалик юритувчи субъект.

**Хартияга аъзолик сертификати –** хўжалик юритувчи субъектнинг Хартия аъзолигига қўшилганлиги тўғрисидаги ҳужжат.

**Махсус комиссия** – Хартия аъзолигига қўшилиш тўғрисидаги билдиришномаларни кўриб чиқадиган Палатада тузиладиган махсус орган (кейинги ўринларда К**омиссия** деб аталади).

II. ХАРТИЯГА ҚЎШИЛИШ ТАРТИБИ

1. Хартия Ўзбекистон Республикаси ҳудудида фаолият кўрсатадиган барча хўжалик юритувчи субъектлар, шу жумладан уларнинг филиаллари, хорижий давлатлар ҳудудида ишлайдиган ваколатхоналари, уларнинг ҳуқуқий шакли, фаолият тури ва доираси, даромадлари ва ишчилар сонидан қатъий назар, қўшилиши учун очиқ.
2. Хартияга қўшилиш учун корхона (ташкилот) Хартияга қўшилиш тўғрисидаги билдиришномани (Низомнинг 1-иловасига мувофиқ) Палатага юборади.

Билдиришномага корхона (ташкилот) тўғрисидаги анкета (Низомнинг   
2-иловасига мувофиқ) ва давлат рўйхатидан ўтганлиги тўғрисидаги гувоҳнома нусхаси илова қилинади.

Билдиришнома ёзма ёки электрон шаклда берилади.

1. Хартияга қўшилиш учун мулкчилик шаклидан қатъий назар, юридик шахс ташкил этган ёки юридик шахс ташкил этмаган тадбиркорлик субъектлари, тадбиркорлик бирлашмалари (уюшмалар ва бошқа), хорижий инвестициялар иштирокидаги корхоналар ҳамда хорижий корхоналарнинг Ўзбекистондаги ваколатхоналари ва бошқа хўжалик юритувчи субъектлар мурожаат қилиши мумкин.
2. Хартияга тадбиркорлар бирлашмаси ягона аъзо сифатида қўшиладиган тақдирда, билдиришномага бирлашма аъзоларининг Хартияга қўшилишга розиликларини тасдиқловчи ҳужжат тақдим этилади.

Тадбиркорлик бирлашмасига (ассоциациялар)га аъзо бўлган тадбиркорлик субъекти Хартияга қўшилиш учун мустақил равишда ҳам билдиришнома билан мурожаат қилиши мумкин.

1. Хартияга аъзо бўлиш учун бериладиган билдиришнома корхона (ташкилот) раҳбари ёки у томонидан ваколат берилган (ишончнома асосида) шахс томонидан имзоланиши лозим. Билдиришномага факсимиле босилган билдиришнома кўриб чиқиш учун қабул қилинмайди ва мурожаатчига қайтарилади.

8. Хартияга қўшилиш тўғрисидаги билдиришномани кўриб чиқиш учун Палатада Бизнес-омбудсман, Агентлик ва Палата вакилларидан иборат Палата раисининг биринчи ўринбосари раислигида Комиссия тузилади. Комиссия аъзолари сони 5 кишидан иборат бўлиб, унинг иш юритуви масъул котиб томонидан олиб борилади.

9. Комиссия йиғилиши ҳар ойда камида бир марта ўтказилиб, унда билдиришномалар кўриб чиқилади. Йиғилишда Комиссия аъзоларининг кўпчилиги иштирок этган тақдирда йиғилиш ваколатли деб хисобланади.

Зарур ҳолларда Комиссия билдиришнома муаллифидан қўшимча маълумотларни сўраб олиши мумкин.

10. Билдиришномани кўриб чиқиш натижалари бўйича Комиссия томонидан билдиришномани қаноатлантириш ёки рад қилиш тўғрисида қарор қабул қилинади. Қарор йиғилишда иштирок этган Комиссия аъзоларининг кўпчилик овози билан қабул қилинади.

Овозлар тенг бўлган ҳолатларда Комиссия раисининг овози ҳал қилувчи кучга эга.

Қарор йиғилишда иштирок этган Комиссия аъзолари томонидан имзоланади.

11. Корхона (ташкилот)га нисбатан (коррупцияга қарши курашиш доирасида) жиноят иши бўйича тергов олиб борилаётган ёки иш судда кўрилаётган ёхуд сўнги уч йилда қонуний кучга кирган суд ҳукми мавжуд бўлган тақдирда Комиссия томонидан Хартия аъзолигига қабул қилиш рад этилади.

12. Хартия аъзолигига қабул қилишни рад қилиш тўғрисидаги қарор устидан билдиришнома муаллифи Палата раиси, Бизнес-омбудсман ёки Агентлик директори номига шикоят қилиши мумкин ва ушбу шикоят қонунчиликда белгиланган тартибда кўриб чиқилади.

Шикоят асосли деб топилганда Хартия аъзолигига қабул қилиш масаласи Комиссия томонидан қайтадан кўрилади.

13. Комиссия томонидан йиғилиш куни тўғрисида билдиришнома муаллифига хабар берилади ва унинг хоҳишига кўра иштироки таъминланади.

Масъул котиб томонидан Комиссия йиғилиши бўйича баённома юритилади. Баённома Комиссия раиси томонидан тасдиқланади.

14. Билдиришнома комиссия томонидан қаноатлантирилган тақдирда, Бизнес-омбудсман, Агентлик директори ва Палата раиси томонидан имзоланган сертификат (Низомнинг 3-иловасига мувофиқ), Реестрга киритилгандан кейин 3 иш кунида Хартия аъзосига берилади.

Хартия аъзосининг талабига кўра сертификат давлат тили, рус ёки инглиз тилида берилиши мумкин.

Сертификат чекланмаган муддатга берилади.

15. Хартияга аъзолик сертификати йўқотилган ёки яроқсиз ҳолга келган тақдирда, Палатага шу тўғрисида ариза топширилган кундан бошлаб 7 кун ичида янги сертификат берилади.

1. ХАРТИЯ АЪЗОЛАРИНИНГ ЯГОНА РЕЕСТРИНИ ЮРИТИШ

16. Хартияга аъзолик сертификати Комиссия қарори қабул қилинган кундан кейин 3 иш куни ичида Реестрда қайд этилади.

Хартия аъзоларининг Реестри Палата томонидан яратилган Хартия ахборот тизимида Низомнинг 4-иловасига мувофиқ юритилади.

17. Хартия аъзолари хисоби улар тўғрисидаги маълумотларни Реестрга киритиш ва даврий равишда янгилаш орқали олиб борилади.

18. Хартия аъзосига оид маълумотлардаги ўзгаришлар унинг аризасига асосан Реестрга киритилади.

IV. ХАРТИЯ АЪЗОЛАРИНИ РЕЕСТРДАН ЧИҚАРИШ ТАРТИБИ

19. Хартия аъзолари қуйидаги асосларга кўра Рееестрдан чиқарилиши мумкин:

- Хартия аъзоси томонидан Хартия қоидаларининг бажарилишини назорат қилиш бўйича Палата Комиссиясининг хулосасига асосан;

- Хартия аъзосига нисбатан коррупцияга қарши курашиш доирасида қўзғатилган жиноят иши бўйича қонуний кучга кирган суд ҳукмининг мавжудлиги;

- Хартия аъзоси банкрот деб топилганда ёки фаолияти тугатилганда;

- Хартия аъзосининг аризасига асосан.

20. Хартия аъзосини Реестрдан чиқариш Комиссиянинг қарори билан амалга оширилади.

V. ЯКУНИЙ ҚОИДАЛАР

21. Мазкур Низом ижроси доирасида вужудга келадиган низолар музокаралар орқали ҳал этилади.

22. Хартия аъзоси томонидан Хартия талабларига риоя этилиши устидан назорат Палата ҳузурида тузиладиган комиссия томонидан олиб борилади.

Ушбу Комиссия фаолияти алоҳида Низом билан тартибга солинади.

23. Мазкур Низомда тартибга солинмаган бошқа масалалар Хартияга асосан тартибга солинади.